text: Spritbilist forsøgte at bestikke betjente 
  13 januar 2019 kl. 09.33
  En bilist forsøgte at bestikke to betjente med 1000 kroner, efter han blev standset med høj promille.
  
  En patrulje fra Syd- og Sønderjyllands Politi fik sig lørdag aften en usædvanlig oplevelse, da de standsede en 32-årig mandlig bilist fra Letland.
  Patruljen standsede ham ved Korskroen syd for Varde efter mistanke om, at manden kunne være påvirket af spiritus.
  - Han fik lov at puste i alkometret, og det viste sig, at han havde en promille på 2.0, fortæller Bjørn Pedersen, der er vagtchef ved Syd- og Sønderjyllands Politi.
  Bjørn Pedersen, vagtchef, Syd- og Sønderjyllands Politi: "Bestikkelse af betjente virker måske i andre lande, men det gør det bestemt ikke i Danmark."
  Manden fik øjeblikkeligt inddraget sit kørekort på grund af den høje promille, men da betjentene tog ham med ind til blodprøvetagning, forsøgte manden at bestikke betjentene.
  - Han ville give dem 1000 kroner, hvis de lod ham gå. Bestikkelse af betjente virker måske i andre lande, men det gør det bestemt ikke i Danmark, siger vagtchefen.
  Den 32-årige mand fik lov at overnatte i arresten, og han er søndag formiddag blevet løsladt.
  Ud over spirituskørsel er han sigtet for sit forsøg på at bestikke patruljen.
  Syd- og Sønderjyllands Politi afventer svar på den endelige promille fra blodprøven. Først herefter kan straffen fastlægges.
  